b'\n_START_ARTICLE_\nOlivier Pantaloni\n_START_SECTION_\nUra pelaajana\n_START_PARAGRAPH_\nBastiassa syntynyt Pantaloni aloitti pelaajauransa Gaz\xc3\xa9lec Ajaccion junioriorganisaatiossa 1976. H\xc3\xa4n pelasi seurassa vuoteen 1985, jolloin siirtyi ammattilaiseksi mantereelle OGC Nicen joukkueeseen. Pantaloni pelasi Nicess\xc3\xa4 kolmen kauden ajan, kunnes palasi takaisin Korsikalle ja liittyi SC Bastian organisaatioon. Pantaloni pelasi Division 2:ssa kaksi hyv\xc3\xa4\xc3\xa4 kautta. Pelattuaan kauden 1990\xe2\x80\x931991 FC Martigues\xe2\x80\x99ssa Pantaloni siirtyi AS Saint-\xc3\x89tienneen. Ura ASSEssa ei kuitenkaan l\xc3\xa4htenyt lentoon ja vain yhden kauden j\xc3\xa4lkeen h\xc3\xa4n palasi takaisin Gaz\xc3\xa9lec Ajaccioon, jossa oli uransa aloittanut. Kaudella 1993\xe2\x80\x931994 h\xc3\xa4n yritti viel\xc3\xa4 l\xc3\xa4pimurtoa ASSEssa, mutta tuloksettoman kauden j\xc3\xa4lkeen Pantaloni siirtyi AC Ajaccioon, jossa h\xc3\xa4n pelasi uransa loppuun saakka. Pantalonin pelaajauran aikana Ajaccio nousi amat\xc3\xb6\xc3\xb6risarja CFA2:sta aina Division 2:een saakka. H\xc3\xa4n lopetti pelaajauransa seurassa vuonna 2000.\n_START_SECTION_\nUra valmentajana\n_START_PARAGRAPH_\nPelaajauransa j\xc3\xa4lkeen Pantaloni jatkoi ty\xc3\xb6skentely\xc3\xa4 jalkapallon parissa AC Ajaccion apulaisvalmentajana. Fysiikkavalmennukseen keskittynyt Pantaloni toimi t\xc3\xa4ss\xc3\xa4 teht\xc3\xa4v\xc3\xa4ss\xc3\xa4 aina helmikuuhun 2009 saakka. Vuosina 2003\xe2\x80\x932005 h\xc3\xa4n toimi my\xc3\xb6s Ajaccion reservijoukkueen p\xc3\xa4\xc3\xa4valmentajana Korsikan aluesarjassa ja Ranskan amat\xc3\xb6\xc3\xb6riliigassa. Lis\xc3\xa4ksi h\xc3\xa4n toimi syys-lokakuussa 2004 Ajaccion edustusjoukkueen v\xc3\xa4liaikaisena p\xc3\xa4\xc3\xa4valmentajana Dominique Bijotat\xe2\x80\x99n potkujen j\xc3\xa4lkeen._NEWLINE_Helmikuussa 2009 Pantaloni nousi toistamiseen Ajaccion p\xc3\xa4\xc3\xa4valmentajaksi.  Pantalonin johdolla Ajaccio selvisi vaikeasta kaudestaan putoamatta Ligue 2:sta, ja h\xc3\xa4n sai jatkaa teht\xc3\xa4v\xc3\xa4ss\xc3\xa4\xc3\xa4n. Ensimm\xc3\xa4isell\xc3\xa4 t\xc3\xa4ydell\xc3\xa4 kaudellaan h\xc3\xa4n nosti Ajaccion sijalle 13. T\xc3\xa4ysosuma tuli kuitenkin kaudella 2010\xe2\x80\x932011, kun Pantaloni luotsasi Ajaccion sarjakakkoseksi. Tuloksen my\xc3\xb6t\xc3\xa4 seura palasi p\xc3\xa4\xc3\xa4sarjaan viiden vuoden tauon j\xc3\xa4lkeen.  Pantalonin johdolla Ajaccio onnistui etuk\xc3\xa4teisarvioita paremmin ja s\xc3\xa4ilytti hyv\xc3\xa4n kev\xc3\xa4tkauden my\xc3\xb6t\xc3\xa4 sarjapaikkansa liigassa. Kes\xc3\xa4kuun puoliv\xc3\xa4liss\xc3\xa4 Pantaloni erosi yll\xc3\xa4tt\xc3\xa4en teht\xc3\xa4v\xc3\xa4st\xc3\xa4\xc3\xa4n. _NEWLINE_Kes\xc3\xa4kuussa 2013 Pantalonista tuli Ligue 2:ssa pelaavan Toursin p\xc3\xa4\xc3\xa4valmentaja.  H\xc3\xa4n luotsasi Toursin turvallisesti sarjan keskikastiin kaudella 2013/14, kun seura oli kahdeksas. H\xc3\xa4n erosi teht\xc3\xa4v\xc3\xa4st\xc3\xa4\xc3\xa4n lokakuussa 2014, kun Tours oli sarjan toiseksiviimeiseksi. _NEWLINE__NEWLINE_Marraskuussa 2014 Pantaloni palasi j\xc3\xa4lleen takaisin AC Ajaccion p\xc3\xa4\xc3\xa4valmentajaksi.  Pantalonin johdolla heikon kauden pelannut Ajaccio v\xc3\xa4lttyi t\xc3\xa4p\xc3\xa4r\xc3\xa4sti putoamasta Ligue 2:sta.'